钦定古今图书集成/明伦汇编/人事典/第099卷
## 钦定古今图书集成/明伦汇编/人事典/第099卷

| 钦定古今图书集成 明伦汇编 第九十九卷 |

| |

钦定古今图书集成明伦汇编人事典

第九十九卷目录

魂魄部纪事四

魂魄部杂录

人事典第九十九卷

《辽史孩里传》：“孩里素信浮图，清宁初，从上猎，堕马，愦
而复苏，言始见二人，引至一城，宫室宏敞，有衣绛袍
人坐殿上，左右列侍，导孩里升阶，持牍者示之曰：‘本
取大腹骨，欲误执汝牍上书，官至使相，寿七十七。须
臾还挤之大壑而寤’。”道宗闻之，命书其事，后皆验。
《闻见后录》：汤保衡遇汉张陵，授以符箓，可摄制鬼神。
一日，保衡语其友人曰：“予适过西车子曲，见一小第，
门有车马，有数妇人始下车，皆不以物蒙蔽其首。其
第二下车者，年二十许，颇有容色，意其士大夫自外
至京师者，必其妻也。予欲今夕就子前舍小饮，当召
向所见妇人观之。”友人曰：“良家子，汝焉可妄召，必累
我矣。”保衡曰：“非召其人，乃摄其生魂，聊以为戏耳。然
必至夜，俟其寝寐乃召之。若梦中至此，止可远观，慎
勿近之，近之则魂不得还，其人必死矣。”遂与友人薄
暮出门，过其舍，伺少顷，闻门中有妇人声。保衡心知，
乃适所见妇人，即吸其气，以彩线系其中指。既而至
友人学舍，命仆取酒至，与之对饮，令从者就寝。至夜，
保衡起开门，有妇人自外至，乃所见者，形质皆如人，
但隐隐然若空中物，其语声如婴儿，见保衡拜之，保
衡问其谁氏，具道某氏。其夫适自外罢官还京师，复
问保衡曰：“此何所也？适记已就寝，不意至此。又疑是
梦寐，而比梦寐差分明，又疑死矣。此得非阴府耶？”保
衡曰：“此亦人间耳，今便可归，当勿忧也。”命立于前，款
曲与语，至五更始遣去。

《广异记》：“邓成者，豫章人也。年二十馀，曾暴死，所由领
至地狱，先过判官，判官是刺史黄麟，麟即成之表丈
也。见成悲喜，具问家事。成语之，悉皆无恙。成因求哀，
麟云：‘我亦欲得汝归，传语于我家’。诸弟遂入白王，既
出曰：‘已论放汝讫。久之，王召成问云：‘汝在生作何罪
业，至有尔许冤对。然筭犹未尽，当得复还，无宜更作
地狱冤也’’。”寻有畜生数十头来噬成王谓曰：“邓成已
杀尔辈，复杀邓成，无益之事。我今放成却回，令为汝
作功德，皆使汝托生人间，不亦善哉！”悉云：“不要功德，
但欲杀邓成耳。”王言：“如此，于汝何益？杀邓成，汝亦不
离畜生之身。”曷若受功德，即改为人身也。诸辈多有
去者，唯一驴频来蹋成，一狗啮其衣不肯去，王苦救
卫，然后得免，遂遣所追。成吏送之出。过麟，麟谓成曰：
“至喜莫过重生，汝今得还，深足忻庆。吾虽为判官，然
日日恒受罪，汝且住此，少当见之。”俄有一牛头卒持
火来，从麟顶上然至足，火遂灭，寻而复生，悲涕良久，
谓成曰：“吾之受罪如是，其可忍也！汝归可传语弟，努
力为造功德，令我得离此苦。然非我本物，虽为功德，
终不得之。吾先将官料置得一《庄子》，今将此造经佛，
即当得之。或恐诸弟为恍惚不信，汝可持吾玉簪还
以示之。”因拔头上簪与成麟。前有一大水坑，令成合
眼推入坑中，遂活。其父母富于财，怜其子重生，数日
之内，造诸功德。成。既愈，遂往黄氏为说麟所托，以玉
簪还之。黄氏识簪，举家悲泣，数日，乃卖庄造经。
华州进士王勋，尝与其徒赵望舒等入华岳庙，入第
三女座，悦其倩巧而蛊之，即时便死。望舒惶惧，呼神
巫持酒馔，于神前鼓舞，久之方苏。王怒望舒曰：“我自
在彼无苦，何令神巫弹琵琶呼我为？”众人笑而问之，
云：“女初藏已于车中，适缱绻，被望舒弹琵琶告”王，令
一黄门搜诸婢车中。次诸女既不得已，被推落地，因
尔遂活矣。

东阳张瑶，病死数日方活，云被所由领过一府舍中，
有贵人傧从如王者，瑶至庭内，见其所杀众生尽来
对。瑶曾杀一牛，以布两端与之追福，其牛亦在中庭，
角戴两布。又曾供养病僧，其僧亦来，谓所司曰：“张瑶
持《金刚经》满三千遍，功德已入骨。又写《法华经》一部，
福多罪少，故未合死。”所司命秤之，畜生尽起，而瑶犹
在地上。所司取司命簿勘之，一紫衣引黄衫吏抱黄
簿至，云：“张瑶名已掩了，合死。”视簿有纸帖掩其名。又
命取《太山簿》，顷之，亦紫衣吏人引黄衫吏持簿至，云：
“张瑶掩了，合死。”又命取阁内簿，检使者云：“名始掩半，
未合死。”王问瑶：“汝名两处全掩，一处掩半，六分之内，
五分合死，故不合处。”王以功德故，放“汝归阎浮地，勿
复杀生命。”瑶入地狱，遍身受罪，火坑镬汤无不见。有
僧曰：“汝勿复为罪。”遂即以印印其股曰：“将此为信。”既
活，印既分明，至今未灭钱塘梅先恒以善事自业，好持佛经，兼造生七斋，邻
里呼为居士。天宝中遇疾，暴卒而活。自说初死，为人
所领，与徒十馀辈见阎罗王，王问：“君在生复有何业？”
先答曰：“唯持经念佛而已。”王曰：“此善君能行之，冥冥
之福，不可虚耳。”令检先簿，喜曰：“君尚未合死，今放却
生，宜崇本业也。”再拜，会未有人送留在署中，王复讯
问。次至钱塘里正包直，问何故取李平头钱，不为属
尸？直曰：“直为里长团头，身常在县，夜归早出，实不知，
乞追子问。”王令出帖追直子。须臾有使者至，令送直
还，遂活说其事，时其子甚无恙，众人皆试之。后五六
日，直子果病，即二日死矣。

郜澄者，京兆武功人也。尝因选集至东都，骑驴行槐
树下，见一老母，云善相手，求澄手相。澄初甚恶之，母
云：“彼此俱闲，何惜来相？”澄坐驴上，以手授之。母看毕，
谓澄曰：“君安所居？道里远近？宜速还家，不出十日必
死。”澄闻甚惧，求其料理。母云：“施食粮狱，或得福助，不
然必不免。”澄竟如言。施食粮狱事毕，往见母，令速还。
澄自尔便还。至武功一日许，既无疾，意甚懽然，因脱
衫出门，忽见十馀人拜迎道左。澄问所以，云是神山
百姓，闻公得县令，故来迎候。澄曰：“我不选，何得此官。”
须臾，有策马来者，有持绿衫来者，不得已，著衫乘马，
随之而去。行之十里，有碧衫吏下马趋拜。澄问之，答
曰：“身任慈州博士，闻公新除长史，故此远迎。”因与所
乘马载澄，自乘小驴随去。行二十里所，博士夺澄马。
澄问：“何故相迎，今复无礼？”博士笑曰：“汝是新死鬼，官
家捉汝，何得有官乎？”其徒因引澄过水。水西有甲宅
一所，状如官府门膀，云：“中丞理冤屈院。”澄乃大叫冤
屈。中丞遣问：“有何屈？”答云：“澄筭未尽，又不奉符，枉被
鬼拘录。”中丞问：“有状否？”澄曰：“仓卒被拘，实未有状。”中
丞与澄纸，令作状。状后判检。旁有一人，将检入内，中
丞后举一手，求五百千，澄遥许之。检云：“枉被追录，筭
实未尽”，中丞判放。又令检人领过大夫。通判至厅，见
一小胡儿，头冠毡帽，著麖靴，在厅上打叶钱。令通云：
“中丞亲人令放，却还生胡儿。”持案入，大夫依判，遂出，
复至王所。通判守门者就澄求钱，领人大怒曰：“此是
中丞亲眷小鬼，何敢求钱！”还报中丞，中丞令送出外。
澄不知所适，徘徊衢路。忽见故妹夫裴氏将千馀人
西山打猎，惊喜问澄何得至此，澄具言之。裴云：“若不
相值，几成闲鬼，三五百年不得变转，何其痛哉！”时府
门有赁驴者，裴呼小儿：驴令送大郎至舍，自出二十
五千钱与之。澄得还家，心甚喜悦。行五六里，驴弱，行
不进，日势又晚，澄恐不达，小儿在后百馀步唱歌，澄
大呼之，小儿走至，以杖击驴，惊澄堕地，因尔遂活。
吉州刘长史无子，独养三女，皆殊色，甚念之。其长女
年十二，病死官舍中。刘素与司丘掾高广相善，俱秩
满与同归。刘载女丧还。高广有子，年二十馀，甚聪慧，
有姿仪。路次豫章，守冰不得行。两船相去百馀步，日
夕相往来。一夜，高氏子独在船中披书。二更后，有一
婢，年可十四五，容色甚丽，直诣高云：“长史船中烛灭，
来乞火耳。”高子甚爱之，因与戏调，妾亦忻然就焉，曰：
“某不足顾。家中小娘子艳色无双，为郎通意，必可致
也。”高甚惊喜，意谓是其存者，因与为期而去。至明夜，
婢又来曰：“事谐矣，即可便待。”高甚踊跃，立候于船外。
时天无纤云，月甚清朗。有顷，遥见一女自后船出，从
此婢直来，未至十步，光彩映发，馨香袭人。高不胜其
意，便前持之。女纵体入怀，姿态横发，乃与俱就船中，
倍加款密。此后夜夜辄来，情念弥重。如此月馀日，忽
谓高曰：“欲论密事，得无嫌难乎？”高曰：“固请说之。”乃曰：
“儿本长史亡女，命当更生，业得承奉君子。若垂意相
采，当为白家令知也。”高大惊喜曰：“幽明契合，千载未
有，方当永同枕席，何乐如之！”女又曰：“后三日必生，使
为开棺。夜中以面乘霜露，饮以薄粥，当遂活也。”高许
诺。明旦遂白广。广未之甚信，亦以其绝异，乃使诣刘
长史，具陈其事。夫人甚怒，曰：“吾女今已消烂，宁有玷
辱亡灵，乃至此耶！”深拒之，高求之转苦。至夜，刘及夫
人俱梦女曰：“某命当更生，天使之配合，必谓喜而见
许，今乃靳固如此，是不欲某再生耶？”及觉，遂大感悟，
亦以其姿色衣服皆如所白，乃许焉。至期，乃共开棺，
见女姿色鲜明，渐有暖气，家中大惊喜，乃设帏幕于
岸侧，举置其中，夜以面承露，昼哺饮，父母皆守视之。
一日，转有气息，稍开目，至暮能言，数日如故。高问其
婢，云：“先女死，尸柩亦在舟中。”女既苏，遂临悲泣与诀，
乃择吉日，遂于此地成婚。后生数子，因名其地，号为
“礼会村。”

卢弁者，其伯任湖城令。弁自东都就省，夜宿第二谷，
梦中见二黄衣吏来追，行至一所，有城壁，“入城之后，
欲过判官，属有使至，判官出迎，吏领住一舍下。其屋
上有盖，下无梁，柱，下有大磨十枚，磨边有妇女数百，
磨恒自转。牛头卒十馀，以大箕抄妇人，置磨孔中，随
磨而出，骨肉粉碎，苦痛之声，所不忍闻。弁于众中见”
其伯母，即湖城之妻也，相见悲喜，各问其来由。弁曰“此等受罪云何？”曰：“坐妒忌，以至于此。”弁曰：“为之奈何？”
伯母曰：“汝素持《金刚经》，试为我诵，或当灭罪。”弁因持
经，磨遂不转，受罪者少息。牛头卒持叉来弁所，怒曰：
“何物郎君，来此诵经，度人作事？”弁对曰：“伯母在此。”卒
云：“若惜伯母，可与俱去。”弁遂将伯母奔走出城，各归
就活。初，弁唯一小奴同行，死已半日。其奴方欲还报，
会弁已苏。后数日至湖城，入门遇伯设斋，家人见弁，
惊喜还报，伯母迎执其手曰：“不遇汝，当入磨中。今得
重生，汝之力也。”

隰州佐史，死数日后活。云初，阎罗王追为典史，自陈
素不解案，王令举其所知。某荐同曹一人，使出帖追
王问佐史：“汝筭既未尽，今放汝还。”因问左右：“此人在
生有罪否？”左右云：“此人曾杀一犬一蛇。”王曰：“犬听合
死，蛇复何故枉杀蛇者？法合殊死。”令某回头，以热铁
汁一杓灼其背，受罪毕，遣使送还。吏就某索钱一百
千文。某云：“我素家贫，何因得办？”吏又觅五十千，亦答
云“无。”吏云：“汝家有胡钱无数，何得诉贫？”某答：“胡钱初
不由己。吏言：‘取之即得，何故不由领’？”某至家取钱，胡
在床上卧，胡儿在钱堆上坐。未得取钱，且暂入庭中。
狗且吠之，某以脚蹴狗叫而去。又见其妇营一七斋，
取面作饭，极力呼之，妇殊不闻。某怒，以手牵领巾妇
踬于地。久之，外人催之，及出，胡儿犹在钱上。某劲以
拳拳其胁，胡儿闷绝，乃取五十千付使者，因得放，遂
活。活时胡儿病尚未愈，后经纪竟折五十千也。
东莱人有女死已葬，女至冥司以枉见捕得还，乃敕
两吏送之。鬼送墓中，虽活而无从出。鬼亦患之，乃问
女曰：“家中父母之外，谁最念汝？”女曰：“独季父耳。”一鬼
曰：“吾能使来劫墓，季父见汝活，则遂生也。”女曰：“季父
仁恻，未尝有过，岂能发吾冢耶？”鬼曰：“吾易其心也。”留
鬼守之，一鬼去。俄而季父与诸劫贼发墓开棺，女忽
从棺中起。季父惊问之，具以前白。季父大加惭恨，诸
贼欲遂杀之，而季父号泣哀求得免，负之而归。
《吉凶影响录》：治平中，黄靖国死，见冥中数狱吏指一
所曰：“此唐武后狱。”后恶至大方，以大瓮贮黄蝎螫之
也。酷吏奸臣皆有狱也。

《避暑录话》：“元丰间，有监黄河埽武臣射杀埽下一鼋，
未几死而还魂，云为鼋，诉于阴府，力自辩。鼋数败，埽
以其秩杀之，故得免。”

谈圃冯大参京尝患伤寒，已死，家中哭之，已而复苏，
云：“适往五台山，见昔为僧时室中之物皆在，有言我
俗缘未尽，故遣归。”因作文记之，属其子他日勿载墓
志中。

《墨庄漫录》：曲辕先生又尝作传记陈明远再生事云：
“明远，陈氏字也，名公辟，兴化军人。尝举进士。皇祐三
年春，过泗州，游普照王寺，时群僧会斋于南院，明远
绕浮图，自西厢趋大殿，两庑人甚哗，独老僧敝衣庭
下，倚树读青纸书，其文光彩，射百许步。明远遽往揖
之，僧小举手，就视其书，则金字《金刚经》，系以梁朝傅”
大士之颂者，僧细讽自若，明远从后听之。既久，僧回
顾笑谓明远曰：“子亦乐此耶？”明远对之稍恭。僧读竟，
遂以经授明远曰：“江南李氏所施，观子之貌，且当持
此。”明远喜，受之归。明旦，取映日，则无复光彩，一读之，
经藏书笼中。明年，从父官海陵，忽得疾，不可治，已死
三日，家人将大敛，觉其体复温，移刻稍苏，又食顷乃
能言，其族反惊。明远自言：“方疾革时，见四卒深目虎
喙，持文书，有大印，字莫可辨。”共执明远，桎两手，驱西
北行，其势甚暴。所经依约皆广野，尘埃射人，不可辄
视。渐逼大河，府署严密。门外坐卒数十，悉持梃，内有
拷掠声。三卒先入，一守明远于大门外如俟命者。须
臾，坐卒尽起擎跪，明远回视，一僧乘虚而行，过门，见
明远植杖而立，意若哀悯，明远不觉手桎尽解。熟视
其状，即泗州尝遇《授经》者也，因拜祈之。僧顾卒取文
书，略视，徐曰：“府君知耶？”才欲入门，而闻府中呼应甚
遽。有二人服紫服朱，趋出迎之，其侍卫之盛，若世之
达官。二人礼僧极恭，僧为语二人，俞喜，旁睨明远，若
夙有罪者。僧呼明远前，使自忏悔。俄二人诏吏听还，
二人亦谢。僧去后，有吏驰出，呼明远，则明远季父𬬩
𬬩太学进士，有闻亡已三年矣。既见，访明远家事云：
“我当录冤簿三年，才二年尔，非佳职也。尔归持《尊胜
七俱神咒》，祈以免我。又有故服，藏某处，幸焚之遗我。”
寄声亲戚如平生。复告明远言：“世之人冤，慎勿复，复
之势如索绹焉，若有迨百千生不能解者。故吾此局
置吏甚多，而簿书期会，常若不及。神君圣灵，尤深厌
此。”言未竟，若有呼之者，因疾辞去。僧引明远游旁两
大庑下，见系囚不啻数百，亦有禽兽诸虫，悉能人言，
与囚对辩。群吏见僧悉拜。有械囚，系以大铁锁，左右
文书没其首，口尝嗫嚅出血，卒守之，若使自谳，轻重
不当，又鞭之，其馀几坏。明远窃视之，乃其表舅郑生，
生为闽吏，喜以法自名，死且十年馀。见明远泣下，频
以手尚僧，且目明远。僧笑，少以杖指之，锁械俱堕，然
莫敢起，而口嗫嚅出血未已也。又见坐沙门五六人前列败坏，饮食数十瓮，气色殊恶。僧曰：“此尝弃世中
供养，且重”使食且僧，亦不甚念。复引明远出前大河
上，虹桥蜿蜒望彼岸城府楼观，烟雾出其上，明远请
往观焉，僧不许曰：“子过此无复归矣。”亟随僧趋东南
来，井闾人物，差类人世，但天气乖惨，似欲雨时，而途
中所遇，往往皆昔尝所见，危冠大马，出处前后，吏卒
替更而迭趋，人指以为名势挟侈、决意不屈之“士皆
沬趄狼狈，状若为物所迫，甚者咨嗟涕泪，悔怏自掷，
意求有以亡匿”而不可得。俄及前，所过广野，适溪水
涨甚，思始来时则无有也，明远忧不能渡，僧乃执杖
端以末授明远而导之。始涉，亦甚浅，中流，明远失据
将溺，因惊呼而甦。明远之复生也，桎缚之迹，隐然在
臂，家人持荤饮饷之，虽数十年辄掩鼻，急遣去。瞻视
间，僧已在室中，香气异常。亲族斋戒祈见者，必暂睹，
衲裙杖屦而已。僧自是日以先授经义教明远，对其
情品，说一切世间所有之法，即心是佛，烦恼尘劳，究
竟虚妄。其音靓圆，若霜钟在庭，户外之人一历耳，驩
然自信，终身不能忘其声。每谓明远曰：“吾即诣某寺
斋。”既去，食顷后还，又言某氏斋，私饮某僧酒，独不斋
耳，他时为之，未免有罪。时多疑以僧伽大师者，明远
请焉。僧曰：“僧伽吾师也。”几一月，明远躯体复壮。僧告
去曰：“后十四年，吾待子于祖山。”明远问祖山，曰：“庐阜。”
遂去。陈氏后求代故衣，果得于其处，缁徒咒而火之。
明远母素好释氏，悉疏其斋，虽远数百里，必使人验
之，明远并告以类状，具言有是。尔饮僧家，闻之，终身
不饮酒。然明远向所忏之罪，今反不复能记，岂昔偶
萌之于心，不自引悔，而《神道》已录以为非耶？抑他生
所为，不复自省，而幽冥记人功过，诛赏有时而宴安？
人之苟为，得以自宽，则跬步之间，不可以为恐惧耶？
至和三年八月，明远归莆田，以故人访予，且出所授
经具道其事，欲予记之。予固已怪其人爽辨谦畏，不
类向时，其志真若有所得，然未暇从其请也。今年其
兄公辅调官京师，特过予，复以为言。予与公辅游十
五年矣，今示称其弟所为，如予尝所怪者，则明远由
是而有闻。倘求之益勤，修之益明，守其话言，不为富
贵贫贱毁誉之所迁，“则其所至也，岂易量哉！”因起奋
笔，直载始末。明远所述盖多，其间有与佛经外史若
世人已传之事略相同者，不复更录。明远父名铸，今
为尚书都官郎中通判广州《曲辕子记》。予观崔公所
记，抑亦异矣。彼郑生者，以法自名，而获罪若是。吁可
畏哉！三尺者，轻重不可逾，而法家流鲜恩寡，恕多论
刻，苟容于心，已不迯于阴谴矣。若能平反明慎，天必
以善应之。临政者于淑问详谳，宁可忽诸。

《东坡志林》：今年三月，有书吏陈昱者暴死，三日而苏。
云初见壁有孔，有人自孔掷一物至地，化为人，乃其
亡姊也。携其手自孔出，曰：“冥吏追汝，使我先见。”吏在
旁，昏黑如夜，极望有明，处空有桥，榜曰“会明”，人皆用
泥钱。桥极高，有行桥上者，姊曰：“此生天也。”昱行桥下，
然犹有在下者，或为鸟鹊所啅，曰：“此网捕者也。”又见
一桥曰阳明，人皆用纸钱，有吏曹十馀人，以状及纸
钱至者，吏辄刻除之，如抽贯然。已而见冥官，则陈襄
述古也。问昱何故杀乳母，昱曰：“无之。”呼乳母至，血被
面，抱婴儿，熟视昱曰：“非此人也，乃门下吏陈周官。”遂
放昱还，曰：“路远，当给竹马。”又使诸曹检己籍示之，年
六十九，官左班殿直，曰：“以平生不烧香，故不甚寿。”又
曰：“吾辈更此一报，即不同矣。”意谓当超也。昱还，道见
追陈周往。既苏，周果死。

戊寅十一月，余在儋耳，闻城西民李氏处子病卒，两
日复生。余与进士何旻同往见其父，问死生状。云：初
昏，若有人引去，至官府帘下，有言：“此误追。”庭下一吏
云：“可且寄禁。”又一吏云：“此无罪，当放还。”见狱在地窟
中，隧而出入，系者皆儋人，僧居十六七。有一妪身皆
黄毛如驴马，械而坐，处子识之，盖儋僧之室也。曰：“吾
坐用檀越钱物，已三易毛矣。”又一僧，亦处子邻里，死
已二年矣。其家方大祥，有人持盘餐及钱数千，云付
某僧。僧得钱，分数百遗门者，及持饭入门去，系者皆
争取其饭，僧飰所食无几。又一僧至，见者擎跪作礼，
僧曰：“此女可差人速送还。”送者以手擘墙壁使过。复
见一河，有舟，使登之，送者以手推舟，舟跃处，子惊而
寤。“是僧岂所谓地藏菩萨耶？”书此为世戒。

《异闻总录》：“大观中，京师医官耿愚买一侍婢，丽而黠，
逾年矣。尝立于门外，小儿过焉，认以为母，眷恋不忍
去，婢亦拊怜之。儿归告其父曰：‘吾母乃在某家时，其
母死，既祥矣。父未以为信，试往殡所视之，似为盗所
发，不见尸。还家携儿谒耿氏之邻，密访婢姓氏，真厥
妻也。即佯为贩鬻者，徘徊道上，伺其出而见之。妻呼’”
使前，与叙别意，继以泣语人曰：“此为吾夫，小者吾子
也。”耿闻之怒，诟责之曰：“去年买汝时，汝本无夫，有契
约牙侩可验，何敢尔？”夫诉诸开封，迹所从来，婢昏然
不省忆，但云：“因行至一桥，迷路，为牙媪引去，迫于饥
馁，故自鬻。”牙媪亦言实遇之于广备桥，求归就食，遂鬻以偿欠。京尹不暇究始末，命夫以馀直偿耿氏，而
娶其妻。耿氏不伏，夫又诉于御史台，整会未竟，复失
妇人，讼乃已。不一年，耿愚死，家亦衰替。

《墨庄漫录》：宣和改元，扬州学吏严清昼寝，梦人叩门
呼之，清一手挈帽以趋，见植牌于康庄，清不暇读，斯
须入一门，兵卫森然，吏引造庭，鞠躬曰：“严清至。”清战
汗，伏不能拜，自上掷一巨板，纵横万钉，布如棋局，斜
倚于阶，传呼令上，一人衮冕而坐，紫衣侍左，朱衣侍
右。清窃视之，衮冕者乃前太守刘尚书极也。朱衣者，
两浙运副刘何也。尚书问清茶盐法更张否，对曰：“清
学吏耳，茶盐法所不知。”又问学法更张否？对曰：“仍旧。
但近日兴建道学。”遂命朱衣取簿，令清自阅其姓名，
每叶大书一人名姓乡里，其下有细书若功与过，一
有识者，中一叶乃清姓名，细书极少。尚书曰：“后十旬，
汝当来此。”又命紫衣导清过西壁，以手排之壁间见
众罪人杂老幼男女，或血污其衣带系其颈，悲哀愁
苦，幽咽堕泪，可畏可怜。紫衣复导清出，尚书曰：“汝当
治此狱，俟取某人及淮南盐香提举黄敦信。”清逡巡
摄衣循板而下，吏以手招清使出。清过旧路，仰视其
牌书曰“辨正司。”既寤，言其事于教官钱耜良仲。时黄
气焰正赫，未几，盛怒间，暴得疾，一夕而卒。清后卧病
果死。扬人多知之，予数询乡人，乃得其详。

《春渚纪闻》：建安李明仲秀才，山居，偶赴远村会集，醉
归侵夜，仆从不随，中道为山鬼推堕涧仄，醉不能支，
因熟睡，中其神，径还其家，见母妻于烛下共坐，乃于
母前声喏，而母略不之应。又以肘撞其妇，亦不之觉。
忽见一白髯老人自中霤而出，揖明仲而言曰：“主人
之身，今为山鬼所害，不亟往则真死矣。”乃拉明仲自
家而出，行十里许，见明仲之尸卧涧仄，老人极力自
后推之，直呼明仲姓名。明仲忽若睡醒，起坐惊顾，而
月色明甚，乃一路而归，至家已三鼓矣。乃语母妻其
故，晨起率家人具酒醴敬谢于神云。

《墨庄漫录》：睦寇方腊未起之前一年，歙州生麟即死。
后十日，州人叶世宁梦乘麟而登山，山东北有洞，乃
舍麟而登入。二武士执而问之，世宁以实对，且言幸
得放还，当有重报。一武士笑曰：“误矣，吾即歙州某桥
南停纸朱庆也，与子不熟，颇识其面。此洞有三堂四
室，试令子观之。”遂引而前，中堂垂帘曰：“此堂待陈公
文帐堆壅。”吏不敢登左堂，帘卷其半，庆曰：“天符已差
罗浮天王居此，诸司往迓矣。”既昇，有牌，牌有三字，世
宁唯记一定字。右堂无帘，上有衣紫袍曳杖而行，吏
数十辈随之，二武士止世宁立。世宁熟视，即尚书彭
公汝砺也。遽出拜之，公劳之曰：“近到饶州否？”曰：“去岁
到饶州，公无恙，公何以至此？”公曰：“吾位高，不当治狱，
以吾最知本末，故受命至此，汝何能来也？”世宁骤对，
乘洞前石马而来。公曰：“兽今安在？”二武士趋出曰：“介
兽，误取去。”公曰：“杖之百。”朱庆者唯而去。一武士领世
宁欲去，世宁曰：“愿一观四室，不敢泄于人。”公逡巡首
肯。一吏持钥而下，引世宁往，开东室，有十馀人露首
愁坐，竹器数十，封，钥甚固，旁有金带十馀条。持钥者
复开一室，架大木于两楹之间，有官者九人，亦露顶
蹲踞其上，见人皆泣下，持钥者未尝少伫。世宁请入
他室，持钥者曰：“西有贵臣、阉人及前唐、后唐未具狱
囚，法严不可辄近。”言未既，忽有声如雷震，见巨蛇自
屋东垂首而下，火舌电目，口鼻出气如烟。世宁惧而
走，持钥者曰：“东将入西室矣。此类甚多，岂可近耶？”世
宁因问何以至是，曰：“吁！吾姓严，前唐宦者亲见。当时
中官势盛，士人知有中官，不知有朝廷，吾私窃笑而
薄之。有能言中官太盛者，吾必起嗟叹。尝闻近代亦
然，业力所招也。”世宁不尽记，大略如此。复往谢彭公，
则堂已虚矣。世宁不敢问，心动求出。持钥者复曰：“吾
在此司无过，即世后，凡三领江淮要职，此事了，则吾
为地下主者矣。汝到人间，为吾诵《金光明经》，具疏烧
与严直事，吾能报汝。”世宁拜辞，独与武士出洞，见朱
庆骑麟自山顶来，下而揖世宁抚麟，乃石也。庆曰：“山
高不可陟，遵河甚径，烦语庆家人，蕲、黄间卜居甚善，
乡中当大乱，庆亦自以梦”报得子言当信而不疑也。
一武士曰：“《金光明经》亦望垂赐，得免追取之劳，幸矣。”
世宁曰：“仍为公等设醮及水陆。”二人以手加额，世宁
曰：“此洞何名？”庆曰：“洞名金源，司名某。”凡四字。世宁不
晓而问之，忽失足坠河，而寤汗浃背，病喑三日而愈。
其后歙人稍稍闻之。

《霏雪录》：元薛公世南为山西佥宪时，言一皮匠忽昼
见二急脚召渠，云是冥府符命。其人令家人作馔供
二冥，使家人无所见也。且语家人曰：“我平日寡愆，虽
死必复生，慎勿葬我。”是日果死，三日后复苏。云至一
官府，设王者仪卫，一人冕服坐殿庭，问曰：“‘汝知过否’？
皮匠曰：‘某有生以来，未尝造恶。王者命以物如青泥’”
之状涂其顶，久之，心骨醒然，累世之事，皆能记忆。王
者曰：“白起坑长平四十万卒，汝不预乎？”其人乃王纥
九世身，对曰：“起坑卒时，某阻之不听，非某罪也。上帝以某有阴德，赐某八世为将，今九世矣。”俄而起械而
至，羸弱一鬼囚也。与之对，得其情，起复押入冥狱，夜
叉乃送还。自后弃所业，乘马出入士大夫家，能谈其
前世事云。

《括异志》：眉山主簿高公有爱子眉郎，甚慧，不幸早夭，
心甚悼之。公忽暴卒，复苏，言至阴府，初为二吏来召，
引至一处，如州城若官府所。俄见一人著道服，手持
数珠而出，主簿熟视，乃其父也，责之曰：“汝有不公当
事，还曾知否？”主簿曰：“何事不公当也？”父曰：“断递铺杀
人事，不穷其理，以直为曲，所以天夺汝爱儿，眉郎见”
亦在此。汝有阴骘，天未遽夺汝寿。汝今还世，切须事
君则忠，事长则顺。不可为己营私，不可以直为曲。戒
杀戒淫，戒嗔戒怒，但依吾教，则尽天年，不然则寿禄
皆削也。

荆南都头李遇病困，摄至阴府，有一先物故者曰：“常
侍安得来此？”复有一人云“追到。”李遇遂苏，见妻子环
泣，身下卧一画人号替代云。

《随手杂录》：全州进士唐伯虎，一日病卒，心独温，后数
日还魂。初若梦为人追呼入官府，见主者曰：“误矣，当
还。”已而语伯虎曰：“到人间为我转《法华经》为报”，亦当
劝人诵之。伯虎请曰：“某它日亦得禄乎？”谓之曰：“虽有
薄耳。”遂出，至家而甦。后任梧州推官，六十馀卒。
郡君李氏余。也。尝有货珠子，老媪李氏携珠子至。
既去，遗珠子在地。婶收之，后媪逾时不至。一日，既至，
形容消瘦，精神恍惚，非昔人也。婶诘之，曰：“向时所货
珠子，归则失去。”告其主，以金十两偿之。其主不许，因
忧愁感疾，几不能起。婶曰：“珠子当时遗在地，我得之，
今在此。”媪惊喜涕下，愿致金六两以请。婶取还之金，
不受也。后微疾，梦出门乘车出旷野，至大官府，见二
伟人衣冠坐堂上，引至堂下。伟人方问姓氏，婶知其
阴府也，遂诵《大悲咒》，左右皆惊愕，其堂摇动不已。二
伟人立语曰：“勿诵，放尔归矣。”一吏持大簿书至案，伟
人问：“汝记得还李嫂珠子事否？”婶曰：“记之。”其一伟人
曰：“当展二十年寿。”其一曰：“得毋太多也？”其一曰：“妇人
而不爱珠宝，此可尚也。”俾人送还，复乘车至门首而
入，见其尸卧帐中，惊而寤起。后二十年乃卒。

柳州张通直，舟泊潭中，新妇死七日而体温。既还魂
云：初见二人如弓手，追去甚急。至一河次，一人曰：“解
衣。”妇曰：“我妇人衣，不可去。”其一人止之，呼舟而渡，入
大城，市井喧闹，闻传呼声，二人引妇立城砌上，二人
立其下，见一金紫人导从甚严。妇识之，乃其舅程之
邵之元父也。连呼“舅舅”，金紫者亦识之，曰：“七娘来，来。”
遂伫马，取二人文檄视之，乃曰：“误矣。”急呼衣箱取纸
一番，令妇执之，候至，戒石但执纸而立。既去，二人失
色相顾，低头不复语。至府门，人间大官府也。妇立戒
石南，俄见金紫人至，次衣绿人，次衣朱人皆坐。金紫
人即呼妇取纸，语二同坐曰：“误勾此人来矣。”绿衣人
曰：“已来，不奈何。”朱衣人曰：“既误，莫须放回。”金紫人曰：
“合如此，只是二人得徒罪矣。”即引二如弓手者取状，
杖脊二十下。令虞候引妇出。至一寺，大厦修廊，寂无
一人，虚堂屏间一僧坐。虞候未前，又一吏人至，诣僧
致语。僧移榻俯阶，问妇曰：“识字否？”曰：“识之。”僧指手中
经题问之，妇曰：“《金刚经》也。”僧展卷教诵之，又曰：“归则
诵之。”遂令妇执堂下幡脚，用力引之，幡起，惊寤而甦。
《清尊录》：“大桶张氏者，以财雄长京师，凡富人以钱委
人，权其子而取其半，谓之‘行钱，富人视行钱如部曲
也。或过行钱之家，设特位置酒，妇女出劝，主人皆立
侍。富人逊谢，强令坐，再三，乃敢就位。张氏子年少，父
母死，主家事，未娶，因祠州西灌口神，归过其行钱孙
助教’”家，孙置酒数行，其未嫁女出劝，容色绝世。张目
之曰：“我欲娶为妇。”孙皇恐不可，且曰：“我，公家奴也，奴
为郎主丈人。”邻里笑怪，张曰：“不然，汝但少钱物耳，岂
敢相仆隶也？”张固豪侈，奇衣饰，即取臂上古玉条脱
与女，且曰：“择日纳币也。”饮罢去孙。邻里交来贺曰：“有
女为百万主母矣。”其后张别议婚，孙念势不敌，不敢
往问期，而张亦恃醉戏言耳，非实有意也。逾年，张婚
他族，而孙女不肯嫁。其母曰：“张已娶矣。”女不对，而私
曰：“岂有信约如此，而别娶乎？”其父乃复因张与妻祝
神回，并邀饮其家，而使女窥之。既去，曰：“汝见其有妻，
可嫁矣。”女语塞，去房内蒙被卧，俄顷即死。父母哀恸，
呼其邻郑三者告之，使治丧具。郑以送丧为业，世所
谓仵作行者也。且曰：“小口死，勿停丧。”即日穴壁出瘗
之，告以致死之由。郑办丧具，见其臂有玉条脱，心利
之，乃曰：“某一园在州西。”孙谢之曰：“良便，且厚相酬。”号
泣不忍视，急挥去，即与亲族往送其殡而归。夜半月
明，郑发棺欲取条脱，女蹶然起，顾郑曰：“我何故在此？”
亦幼识郑。郑以言恐，曰：“汝之父母怒汝不肯嫁，而念
张氏辱其门户，使我生埋汝于此，我实不忍。”乃私发
棺，而汝果生女，曰：“第送我还家。”郑曰：“若归必死，我亦
得罪矣。”女不得已，郑匿他处以为妻，完其殡而徙居
州东。郑有母，亦喜其子之有妇，彼小人不暇究所从来也。积数年，每语及张氏，犹忿恚欲往质问前约，郑
每劝阻防闲之。崇宁元年，圣端太妃上仙，郑当从御
翣至永安，将行，祝其母勿令妇出游。居一日，郑母昼
睡，孙出僦马直诣张氏门，语其仆曰：“孙氏第几女，欲
见某人？”其仆往通，张惊且怒，谓仆戏己骂曰：“贱奴！谁
教汝如此？”对曰：“实有之。”乃与其仆俱往视焉。孙氏望
见张跳踉而前，曳其衣，且哭且骂。其仆以妇女，不敢
往解。张以为鬼也，惊走。女持之益急，乃擘其手，手破
流血，推仆地立死。僦马者恐累也，往报郑母。母诉之
有司，因追郑对狱具状。已而有司乃抵郑发冢罪该
流，会赦得原，而张实推女而杀之，当死罪也。虽奏获
贷，犹杖脊，竟忧畏死狱中。时吴拭、顾道尹京，见其事
云。

《续闻见近录》：进士张梦龙尝与家人悉卧病，张病极，
觉神气冉冉自身出。须臾，有吏卒导至大官府，立庭
下，上有被衣冠俨然而坐如王者，问之，曰：“张某也。”吏
前趋白曰：“‘张某昨因父病，曾刺心血和药，当增福寿’。
王者令亟遣之曰：二人送之以归，见其尸卧，张惊知
其死矣，欲投其尸，百方不能入。二人曰：‘我注生注禄
判官也。许我燃塔灯二座，乃可入’。”张惊诺。二人去，引
一道士至，二人曰：“九天司命也。”司命复问曰：“当许我
一醮。”张请伺有力酬之，司命唯唯。乃持剑步罡，咒噀
之际，以剑剖其腹而纳之，恍然复苏。

《齐东野语》：“洪焘仲，鲁忠文公咨夔次子也。嘉熙丁酉，
居忧天目山。素有奇章爱石之癖，而山中所产亦秀
润不减太湖洞庭村仆骆老者专任搜抉之役，会族
叔璞假畚插锄斧，将为筑室用，骆掌其事，择刓钝数
事付之。璞怒其轻己，率其子槱共殴之至毙。是岁中
元日也。洪公力与维持，泯其事。璞素豪犷，持一邑短”
长。邑令王衍，婺安人，恶其所为，廉得之，遂收璞父子
及血属于狱。洪公亦以曾任调停例，追逮良窘。时王
实斋遂守吴，挈家亟往求援。王为宛转赵宪崇挥，改
送馀杭县。狱具，以主仆名分，因斗而死。璞止从夏楚
槱，仅编置续铜而已。明年戊戌中元，洪公方走厕，忽
睹骆老在厕云：“近山雨后出数石，巉秀可爱，主人幸
一观之。”洪仓卒忘其死，往从其行。才跬步间，觉此身
已在檐楹间。稍至一土神庙，便有四力士自庙中出，
挟之空行，其去甚驶。天昏昏如昧爽，足下风涛澎湃
声可恐，意非佳境，反顾骆曰：“既若此，何不告我？”骆曰：
“勿恐，略至便可还也。”稍前，一河甚阔，方念无津梁可
渡，则身已达彼岸。又见数百人揜面趣右而去。自此
冥行如深夜，忽曛黑中，一山横前，有窍如月，数百人
皆自此入，心方疑异，而身亦度窍矣。到此足方履地。
既前，复有一河，污浊特甚，僧尼道俗汨没其间。至此
方悟为入冥，心甚悲恐。稍前，颇有人居，萧疏殊甚。又
前有宫室，轩敞巍耸，四垂帘幕，庭下列绯绿人狱卒
甚众，俨如人间大官府，初无所谓“阿旁牛头”也。右庑
绝昏黑，隐隐见荷枷棰楚者甚苦。其外小庭中一黑
蟒，大与庭等。仰视一灯，悲鸣无度。洪所立左庑则微
明，若欲曙时。微闻其傍喃喃若诵经声。洪平日不喜
此，方窘惧中，亦慢随其声诵之。庭中人忽起立怒视，
而殿上帘尽卷。有绿衣者出坐东向，绯衣者坐西向。
最后，金紫人居中庭下。绿衣吏抱文书而上，高唱云：
“洪某枉法行财，罪当死。”洪惧甚，不觉身已立庭下，漫
答云：“为叔解纷，初非枉法。”金紫人怒曰：“此人间哗词，
安得至此？”洪曰：“死不辞。然有三说：璞，叔也；骆，仆也。不
忍以仆故置叔于辟，一也；骆无子，妻贫老无以养，使
璞资之终其身，二也；且骆”妻自谓一经检验，永失人
身，意自不欲，非强之和，三也。金紫人始首肯云：“为叔
解纷，初非枉法，此说有理，可供状来。”便有纸笔在前，
直书其说以呈。金紫人怒方霁，曰：“可与骆氏立后。”且
命绿衣导之以回。转盼间，骆之父母皆在焉。途中因
扣绿衣所见大蟒为何物，厉声答云：“此开边喜杀之
人也。”稍前，见数十百人持骡马皮而来，又扣之曰：“此
受主回也。”又见狱吏持刀杖驱百馀人自西而来，其
中有洪氏族长为僧者，曰煜阇黎，亦在焉。方疑之，煜
忽呼曰：“三十哥。”〈仲鲁第行〉安得在此焉？为所驱卒击其首
粉碎，回视之，仍复完矣。因扣绿衣云：“人间何事最善？”
绿衣举手加额曰：“善哉！”问：“忠孝为先，继绝次之，戒杀
又次之。”又问：“何罪最重？”曰：“开边好杀罪重，豪夺次之。”
因问：“金紫者何人？”拱手对曰：“商公飞卿。”复扣平生食
禄，遂于袖中出大帙示之，己姓名下其字如蚁，不能
尽阅，后注云：“合参知政事，以某年月日奸室女某人，
某日为某事，降秘阁修撰、转运副使。”洪悚然泪下，曰：
“奈何？”绿衣曰：“但力行好事。”且言某亦人间人，任知池
州司户，溺死阴间录其正直，得职于此。稍前，至大溪，
有桥如鱼网，心疑其异，而身已度矣。又前溪亦大，绿
衣推堕之，恍然而悟，则死已三日矣。妻子环立于侧，
特以心微暖，口尚动，未就敛耳。后一岁，璞亦入冥，觉
身堕铁网中，见邻院僧行昭立庭下，主者诘责曰：“汝
为僧，乃专以杀生为事，何耶？”昭曰：“杀生乃屠者黄四某，不过与之庖馔耳。”亟问黄四，无异辞，乃讯二十而
去。方窘惧间，忽传呼都天判官决狱，视之，则忠文公
也。璞号泣求救，公曰：“汝杀人何所逃罪，然未应尔也。”
恍然身已出网外而甦。后行昭以营桥立积木上，败
足呻吟痛楚者三岁而殂，璞亦未几死。后洪公于庚
申岁首，以秘撰两浙漕召，忆向所见，心甚恐后亦无
他，官至文昌端明殿学士。晚虽龃龉，然竟享上寿而
终，岂非力行好事所致乎？此事洪公常入梓以示人。
余向于先子侍旁，亲闻伯鲁《尚书》言甚详。后会其犹
子宪使起，畏立复询颠末书之。

《蒙斋笔谈》：余守许昌时，洛中方营西内甚急，宋昪以
都转运使主之，其属有李实、韩溶二人最用事，宫室
梁柱、栏槛、窗牖皆用灰布，期过迫竭，洛阳内外猪羊
牛骨不充用。韩溶建议掘漏泽人骨以代，昪欣然从
之。一日李实暴疾死而还魂，具言冥官初追正以骨
灰事，有数百人讼于庭，冥官问状，实言：“此非我，盖韩
溶。”忽有吏趋而出，有顷复至，过实曰：“果然，君当还，然
宋都运亦不免。”既白冥官，而下所抱文字，风动其纸，
略有“灭门”二字。后三日，溶有三子，连死尚幼。其妻哭
之哀，又三日亦死，而溶亦死。昪时已入为殿中监，未
几传昪，忽溺不止，经日下数石而毙。人始信幽冥之
事，有不可诬者。

《泊宅编》：“陆轸云：历亭县李押司死时复苏，寄一姓苏
人还魂，本家不肯认，苏氏又不肯往，遂诣县诉。有司
以涉怪，抑而不奏。世云借尸还魂，信有之耶？”
《癸辛杂识》：湖州贵泾坊有周弥陀者，其人手中有弥
陀印，故得名。为人善良且孝，忽以病殂，以心腹未寒，
未敢殓。越二日复苏，曰：“此番得生，皆陈尚书之力。”因
言至一官府，囚徒甚众，仰观据案者，即陈本斋尚书
也，见谓曰：“汝，吾赁户也，何缘至此？”检大簿曰：“此人极
孝，且所追同姓名，可令发回。”蹶然而甦。好事者虽能
言，未之信也。未几，廉访分司㠔帖木儿自嘉兴至，霅，
因叩左右曰：“前宋有马裕斋、陈本斋否？”众曰：“然。”因言
在嘉兴时，一书吏暴死，一夕方甦。因言入冥，有二冥
官，以簿参照，误而遣回。吏语之曰：“此善恶判官也。”恶
判官乃马裕斋，善判官乃陈本斋耳。乃与周弥陀之
事正相合，亦可怪。

饶州乐平县中有某人者，元执役于马相府，后以病
死。入冥，见中坐者乃马相公也。其人举首叩头以求
救，既而以误追放还，方出，马即呼语之曰：“汝回人间，
可语吾儿，言我屋已漏，损一角，宜急修之，可教儿子
读书，将来有用处。”既甦，遂往马府告之。然所居之第，
初无损漏之处。越明年，山中发洪水，马相之墓适当
其冲，遂为大水漂其棺，随流而去，莫知所之。至四十
里之外，为枯槎挽定。适渡子见之，讶其棺华大，疑非
常人者，即举渡船载之以归。既而马府物色得之，给
赏取回改葬焉。此事陈无逸在婺源为山长时，见张
伯大家言之甚详。伯大，丞相之妹婿也。

建康有陈道人，常与仵作行人，往来饮酒甚狎。仵问
道人将何为？因曰：“吾欲得一十七八健壮男子尸。”一
夕，忽有刘太尉鞭死小童，仵舆致之。道人作汤浴其
尸，加自己之衣巾，作趺坐于一榻上，道人亦结趺其
前。至明道人尸化而童尸生矣。又金大定中，宛平县
张孝善男名合，得病死复活，云是良乡王建男喜儿。
盖是假尸还魂者，部拟付王建为子。世宗曰：“若然，则
吾恐奸诈小人竞生诈伪，有乱人伦。既身是合得止，
合付合得家。”

真定有匙，王曾病，入冥，有逮者呼之曰：“王陵。”匙曰：“非
也。”逮曰：“汝前生实王陵也。”匙不省，遂以器盛王撼之，
令省前身。匙被撼，方省，曰：“我果陵也。”引至一大城，城
中有一囚，闭其中，身与城等。王讶逮者曰：“此白起也，
罪大身亦大。”俾证坑赵卒事，匙曰：“吾初建言分赵屯
耳，坑出公意。”起无言，以头触城，哭曰：“此证又须千万
年匙乃甦”，言其事。

《辍耕录》：王皮者，住凤翔府城外八九里许，盛暑中入
城买皮料归，至中途，憩道旁大树下，忽有二卒来前，
状貌奇怪，似非凡世间人。遽问曰：“‘汝王皮与’？王窃疑
惧，然不敢不以实对，乃曰：‘某是已’。卒曰：‘阴府摄汝’。王
曰：‘某生平无他过恶，望赐矜怜’。卒不诺。又告曰：‘容到
家与妻子一别，可乎’？卒乃诺。将及门，卒力挽之不能”
入，王大叫：“救我！救我！”比妻子来前，王已仆地气绝。既
殓，胸间微煖如生，经宿未敢盖棺。王于冥漠中，随卒
至一所，俨若王者之庭，仪卫吏隶，无不备具。问曰：“汝
为秦白起偏将，坑赵降卒四十万，知其罪否？”王答曰：
“某佣工，平生不曾读书，不知白起为何人，亦不知降
卒为何事。”于是令王起，凡再历二庭，问亦如之，答亦
如之。乃反接王一大池边，取池中泥涂其胸，寒气凛
冽，洞腹透背。王即悟曰：“某已记前身事矣。”遂解其缚，
复引至原问第三庭，王告曰：“某曾为白起偏将，其当
年杀赵降卒时，某曾力谏不从，非某之罪。”顷间，牵一
荷铁校者跪王侧，王认得似是白起，而形骸骨立，又若非似，盖因久囚故也。起见王曰：“子来矣，余复何言。”
方招承庭吏发王还第一庭，录阳寿。及阅籍尚有若
干年，即命原摄卒引至原憩树下，一推而王乃在棺
中，跳跃而起。妻子亲邻既惊且喜，叩问之，备言其故。
有传之至京师者，差进士卨《哲笃》来凤翔，覆察果实。
时王元吉为本府照磨，元吉能备言其详，且有抄录
公文此一事，然虽若幻诞，端可为“为将而嗜杀人”之
戒，故略节大概如此。〈按此与癸辛杂识一条事侔文异详略不同故并载之〉
《诚斋杂记》：南徐一士子，从华山畿往云阳，见客舍有
女子，年十八九，悦之无因，遂感心疾。母问其故，具以
启母，母为至华山寻访，见女具说。女闻感之，因脱蔽
膝，令母密置其席下卧之，当已少日果差，忽举席见
蔽膝而抱持，遂吞食而死，气欲绝，谓母曰：“葬时车载
从华山度。”母从其意，比至女门，牛不肯前，打拍不动，
女曰：“且待须臾妆点沐浴。”既而出歌曰：“华山畿，君既
为侬死，独活为谁施。欢若见怜时，棺木为侬开。”棺应
声开，女入抱之，遂活。两家相庆，配为夫妇。

《已疟编》：国初内中尝失金缾，盖谓执事内监窃之，命
斩于市，临刑追免之，盖已得也。竖言“入市时犹慑惧，
既而觉身坐屋檐上，下临市井，见反缚一人将就刑。
顷之闻报至，我乃下屋驰还耳。”大抵死者魂爽先逝
如此。又异教谓人魂非一，可以分为死生去来者，亦
可参审也。

《见闻录》：“徐文贞公之举也，实于思复公宣平官舍。甫
一岁，而女奴抱公窥眢井，堕焉。小吏之妇号而出之，
则绝矣。居三日，忽苏。”

《松江府志》：“徐铭恒，字圣初，鸿洲先生孙也。崇祯庚午
春二月三日，病亟，见一人持牒召之出，至河滨，偕行
者甚众。其人出牒云：‘不能陆行者，即注明入船’。徐即
自注病损无力，遂从船行，得见全牒。首行朱字曰：‘公
勾事共八百三十人，本郡有八十七人，中又分应死
平人七十九名，徐在第十六。有罪犯人八名，某贵人’”
为首，俱有印加其上。少顷，至一公署，署极败，毁而虚
无人，所称罪犯，悉械而闭之，馀则任其自便。呼士人
为圣门子弟，即冥使不呵叱也。既又见一老人谓曰：
“汝家上牒，岳府已准，行速归祈之西座第八神，此善
神也，或可生耳。”老人自云：“姓蒋，行二，今为此中土神，
感尔曾祖让居之德，故相周旋。”遂苏，则初五日矣。其
家果陈牒岳祠，而不知让居事。询之乡老，始知实有
是事，果蒋姓也。时徐之舅唐孟祈来视疾，徐谓曰：“舅
家玉汝名在勾中，今以阴德延算矣。”又有一至戚，不
能越五日，问其名，不肯对。至四日而其婿高某讣至，
某贵人亦亡。又言其生时有小善三端，已不复忆。冥
府亦录入牒中，为之申请，冥中善恶，纤细载之。如此。
至十日，谓父母曰：“冥中欲取为曹掾，其职颇不恶，岳
府已作牒付之，日中当去矣。”至午而殁。唐玉汝名铉，
时入闽中，有属以荐名入泮者，而其人已见录。唐归，
遂以所赠还之。计其还金之日，正徐在冥中时也。
《松江府志》：“卫仲达字达可，华亭人。为馆职时，因病，梦
入冥府，立庭下伺命，有四人坐其上西向，少年者呼
朱衣吏捧牙盘而上，中置红黑牌二，红者以金书善
字，黑者白书恶字，少年指黑字牌，吏持以去，即有数
人捧簿书出，盈庭一秤横前，吏举簿置东柈，重压至
地，地为动，卫立不能安。须臾，更指金字牌，忽西北隅
明如落照状，一朱衣道士捧玉盘出，四人皆”起立。道
士至，居中而坐，望玉盘中文书仅如箸大。吏持下寘
西柈，柈亦压地而东，柈高举向空。大风欻起，卷其纸
蔽天，如乌鸢乱飞，无一存焉。四人起相贺，命席延卫
坐。卫拱手曰：“仲达年未四十，生平不敢为过恶，何由
簿书充塞如此？”少年曰：“心善者恶轻，心恶者恶重。举
念不正，此即书之，何必真犯？然已灰灭无馀矣。”卫谢
曰：“是则然矣，敢问善状何事也？”少年曰：“朝廷兴功修
三山石桥，君曾上书谏此，乃奏槁也。”卫曰：“虽曾上疏，
朝廷不从，何益于事？”曰：“事之在君者尽矣，君言得用，
岂止活数万人命？君当位极人臣，奈恶簿颇多，犹不
失。八座勉之。”遂遣人导归。卫后至吏部尚书。

《尚书舜典》：“二十有八载，帝乃殂落。”按注：死者魂气归
于天，故曰殂，体魄归于地，故曰落。

《礼记·礼运》：“作其祝号，元酒以祭君与夫人，交献以嘉
魂魄，是谓合莫。”

《左传昭公七年》：子产曰：“人生始化曰魄，既生魄阳曰
魂，用物精多则魂魄强，是以有精爽，至于神明。”
《文子自然篇》：“天气为魂，地气为魄。”

《越绝书》：越王问于范子曰：“寡人闻人失其魂魄者死得其魂魄者生，物皆有之，将人也？”范子曰：“人有之，万
物亦然，天地之间人最为贵，物之生谷为贵，以生人
与魂魄无异，可得豫知也。”

《孝经援神契》：“情者魂之使，性者魄之主。情生于阴以
计念，性生于阳以理契。”

《抱朴子》师言：“欲求长生，当勤服大药。欲得通神，当金
水分形。形分则自见其身。三魂七魄，而天灵地祇皆
可接，山川之神皆可役也。”

人无贤愚，皆知己身之魂魄，魂魄分去则人病，尽去
则人死。故“分去”术家有“录之”之说，尽去则礼典有“招
魂”之义。此之为物，至近者也。然与人俱生，至于终身，
莫或有闻见之者，岂可以不闻见复言“无”乎？

“轸星逐鬼，张星拘魂，东井还魂。